b'\n_START_ARTICLE_\nGardino sutartis (1566)\n_START_SECTION_\nPrie\xc5\xbeastys\n_START_PARAGRAPH_\n1561\xc2\xa0m. lapkri\xc4\x8dio 28 d. Vilniaus sutartis panaikino nuo 1202\xc2\xa0m. gyvavus\xc4\xaf Livonijos ordin\xc4\x85, kuris nuo pirmosios XIII a. pus\xc4\x97s iki XV a. pirmosios pus\xc4\x97s k\xc4\x97l\xc4\x97 rimt\xc4\x85 gr\xc4\x97sm\xc4\x99 LDK. Livonija nuo 1561\xc2\xa0m. buvo padalinta \xc4\xaf dvi dalis: Livonijos ordino magistro Gotardo Ketlerio vadovaujam\xc4\x85 l\xc4\x97nin\xc4\x99 Kur\xc5\xa1o ir \xc5\xbdiemgalos kunigaik\xc5\xa1tyst\xc4\x99 (Ducatus Curlandiae et Semigalliae), o 1566\xc2\xa0m. sukurta U\xc5\xbedauguvio kunigaik\xc5\xa1tyst\xc4\x97 (tapusi LDK dalimi su i\xc5\xa1skirtin\xc4\x97mis teis\xc4\x97mis).\n_START_SECTION_\nSutartis\n_START_PARAGRAPH_\nLivonijai pasidavus LDK globai, Livonija buvo padalinta \xc4\xaf dvi dalis, i\xc5\xa1 kuri\xc5\xb3 viena per\xc4\x97jo tiesiogin\xc4\x97n lietuvi\xc5\xb3 vald\xc5\xbeion, buvo \xc4\xafjungta \xc4\xaf LDK. Galutinis jos statusas nustatytas 1566\xc2\xa0m. sutartimi Gardino seime. Sudaryta Lenkijos karaliaus (1548\xe2\x80\x931572\xc2\xa0m.) ir Lietuvos did\xc5\xbeiojo kunigaik\xc5\xa1\xc4\x8dio (1544\xe2\x80\x931572\xc2\xa0m.) \xc5\xbdygimanto Augusto valdomos LDK ir Livonijos am\xc5\xbeinoji unija. Jos pagrindas\xc2\xa0\xe2\x80\x93 U\xc5\xbedauguvio kunigaik\xc5\xa1tyst\xc4\x97. \xc5\xbdem\xc4\x97s \xc4\xaf rytus nuo Dauguvos tapo LDK provincija, savo valdovu pripa\xc5\xbe\xc4\xafstan\xc4\x8dios Ldk bei jo \xc4\xafp\xc4\x97dinius. Tuo tarpu laisvasis Rygos miestas buvo i\xc5\xa1imtis\xc2\xa0\xe2\x80\x93 jis nepripa\xc5\xbeino 1561\xc2\xa0m. Vilniaus sutarties ir iki pat 1581\xc2\xa0m. nebuvo \xc4\xafjungtas \xc4\xaf LDK, 20 met\xc5\xb3 i\xc5\xa1liko savaranki\xc5\xa1kas. Livonijos teritorija buvo padalinta \xc4\xaf keturias sritis: Rygos (be miesto), Cesi\xc5\xb3, Turaidos ir Daugpilio.\n_START_SECTION_\nPasekm\xc4\x97s\n_START_PARAGRAPH_\nLivonij\xc4\x85 administruoti buvo paskirtas \xc5\xbdemaitijos seni\xc5\xabnas Jonas Chodkevi\xc4\x8dius. Jis visi\xc5\xa1kai pakeit\xc4\x97 magistr\xc4\x85 Ketler\xc4\xaf, nes \xc4\xafgavo piln\xc4\x85 karin\xc4\x99, administracin\xc4\x99, teisin\xc4\x99 bei finansin\xc4\x99 vald\xc5\xbei\xc4\x85. Lietuva sustiprino savo pad\xc4\x97t\xc4\xaf Livonijoje, kuri tapo vien tik Lietuvos (o ne bendrai su Lenkija) dalimi, nors lenkai nuolat reikalavo, kad Livonija lygiomis dalimis priklausyt\xc5\xb3 ir jiems. Tai dar kuriam laikui atid\xc4\x97jo s\xc4\x85jungos su Lenkija plan\xc5\xb3 \xc4\xafgyvendinim\xc4\x85, stiprino Lietuvos valstybingum\xc4\x85.'